ଭୁବନେଶ୍ୱରଃ ହିଞ୍ଜିଳିକାଟୁ ଅଞ୍ଚଳର ସୁରେନ୍ଦ୍ର ଦାସ(୬୫)। ଛୋଟବେଳୁ ବାପା ମା' କାମଧନ୍ଦା ଆଶାରେ ରାଜଧାନୀ ଭୁବନେଶ୍ବର ଆସିଥିଲେ। ସେମାନଙ୍କ ସହ ଆସିଥିଲେ ବାଳକ ସୁରେନ୍ଦ୍ର। ସେହିଦିନଠାରୁ ରହି ଆସୁଛନ୍ତି ଭୁବନେଶ୍ୱରରୁ। ବାପା ମା'ଙ୍କ ଦେହାନ୍ତ ପରେ ବିଏମସି ୪ନମ୍ବର ୱାର୍ଡ ଅନ୍ତର୍ଗତ ନଖରା ନୂଆସାହିରେ ପ୍ରାୟ ୧୫ବର୍ଷ ହେବ ରହି ଆସୁଛନ୍ତି। ପତ୍ନୀ, ତିନି ଝିଅ ଓ ଏକମାତ୍ର ପୁଅକୁ ନେଇ ଚାଲିଥିଲା ସଂସାର। ସବୁ ଠିକଠାକ ଚାଲିଥିଲା। ପତ୍ନୀଙ୍କ ଦେହାନ୍ତ ପରେ ପିଲାଙ୍କ ମୁହଁକୁ ଚାହିଁ ସୁରେନ୍ଦ୍ର ଜୀବନ ବିତାଇ ଚାଲିଥିଲେ। ମାତ୍ର ହଠାତ ସୁରେନ୍ଦ୍ରଙ୍କ ଦୃଷ୍ଟିଶକ୍ତି ଧୀରେ ଧୀରେ କମିବାରେ ଲାଗିଲା। ଡାକ୍ତରଙ୍କୁ ଦେଖାଇଥିଲେ ମଧ୍ୟ କୌଣସି ସୁଫଳ ମିଳି ନ ଥିଲା।
ଏବେ ବିପିଏଲ କାର୍ଡରେ ମିଳୁଥିବା ଚାଉଳ ଓ ବାର୍ଦ୍ଧକ୍ୟ ଭତ୍ତା ହିଁ ସୁରେନ୍ଦ୍ରଙ୍କ ଭରସା। ସାନଝିଅ ଯାହା ରୋଜଗାର କରୁଛି ତାହା ସମୁଦ୍ରକୁ ଶଙ୍ଖେ ଭଳି ହୋଇଛି। ଚିକିତ୍ସା ସହାୟତା ଲାଗି ତତ୍କାଳୀନ କର୍ପୋରେଟରଙ୍କୁ କହିଥିଲେ ମଧ୍ୟ ସେ କେବଳ ଏକ କ୍ୟାମ୍ପକୁ ନେଇ ତାଙ୍କ କାମ ସାରିଦେଇଥିଲେ। ଭିନ୍ନକ୍ଷମ ପ୍ରମାଣପତ୍ର ପାଇବା ଲାଗି ବାପ, ପୁଅ ଓ ଝିଅ ଆବେଦନ କରିଥିଲେ ମଧ୍ୟ ଆଜିଯାଏ ମିଳିପାରି ନାହିଁ। ପ୍ରଦୀପ ଓ ଭାରତୀ କାମ କରି ପରିବାରର ବୋଝ ହେବାକୁ ଚାହୁଁ ନ ଥିଲା ବେଳେ ଦୃଷ୍ଟିଶକ୍ତି ସେମାନଙ୍କୁ ବାଧା ଦେଉଛି। ବଦାନ୍ୟ ବ୍ୟକ୍ତି ତଥା ଅନୁଷ୍ଠାନର ସହାୟତାକୁ ଅପେକ୍ଷା କରି ଭାଗ୍ୟକୁ ଆଦରି ପଡି ରହିଛନ୍ତି ସୁରେନ୍ଦ୍ର ଓ ତାଙ୍କ ପୁଅଝିଅ।
